Veľkonočná nedeľa – komentáre k čítaniam, 12. 4. 2009
Svedectvo
Pred prvým čítaním (Sk 10, 34, 37-43):
Pre Petra všetko sa to zúži na jedno slovo: svedectvo. Svoju reč, ktorú budeme dnes počuť, prednesie v dome Kornélia, pohana. Počuli ste správu o Ježišovi, hovorí prítomným. Nebolo možné ju nepočuť. „Ja a moji priatelia sme svedkami toho všetkého“, Peter prízvukuje. Nie je však svedkom len Ježišovho života a jeho služby, ale aj toho, že ho videl a jedol s ním po jeho zmŕtvychvstaní. Všetci tí, ktorí zažili toto isté, majú rovnakú povinnosť: svedčiť o Ježišovi, ako „sudcovi živých i mŕtvych“. Aj všetci proroci svedčia o tom istom, že totiž hriechy sa odpúšťajú v jeho mene. 
Spočítaj koľko raz Peter dnes vysloví to slovo svedok. Kedysi vyplašený človiečik sa zrazu stáva pevným svedkom evanjelia. Cez najtrpkejšie zlyhanie svojho života sa naučil dôležitej lekcii: že totiž najdôležitejšou úlohou učeníka je verejne, slovom i skutkom vyznávať, že Ježiš je Pán. Nejestvuje človek, ktorého svedectvo by bolo vydobyté ťažšie, než svedectvo Petrovo.  
Pred druhým čítaním (Kol 3, 1-4):
Máme Veľkú noc. Dokázali sme prísť až sem. Mali sme možno naplánovaných veľa sebazáporov a poctivo sme sa ich snažili vykonávať. Teraz sme už tu, na konci pôstnej doby a môžeme relaxovať. Niektoré veci sa nám stali novými návykmi, napríklad pravidelný čas na modlitbu alebo ovládanie nutkania na isté formy správania. Štyridsať uplynulých dní nás taktiež mohlo priviesť k nejakému novému rozhodnutiu, ktoré teraz prenesieme do ďalšieho obdobia, ba do celého svojho budúceho života. 
No nech táto naša viditeľná cesta bola o čomkoľvek, Pavol nám dnes pripomína, že hlavným bodom je vždy Kristus. Kolosania sa príliš zameriavali na vonkajšie prejavy zbožnosti a čistoty a takto sa celkom zamotali do tzv. anjelológie a do množstva pravidiel a predpisov. No tomuto všetkému treba zomrieť, hovorí Pavol dôrazne. Nastavte si svoje srdcia na Krista. Nie je ťažké chytiť sa v osobnom hľadaní svätosti a dokonalosti a pritom zabudnúť na to, čo je podstatné. Je omnoho lepšie byť hriešnikom, ktorý hľadá Krista, ako byť svätcom, ktorý Krista nepozná. 
Pred evanjeliom (pred alelujovým veršom) (Jn 20, 1-9):
V jednej príručke pre novinárov sa nachádza zaujímavé cvičenie. Si na mieste dopravnej nehody a máš napísať správu. Máš tie iste fakty, ale máš napísať štyri rozličné správy. Tieto správy sa majú líšiť. Cvičenie má jeden cieľ: máš si uvedomiť, že pravda nespočíva vo faktoch. Pravda spočíva v schopnosti nájsť správne vysvetlenie faktov, ktoré vidíš. 
Prázdny hrob je učebnicový príklad o vysvetlení faktov. V Jánovom evanjeliu sú fakty predstavené po jednom, ako značky, vedúce k tajomstvu. Mária, ešte počas tmy, vidí odvalený kameň a beží oznámiť to iným. Jediné, čo vie je, že Ježišovho tela niet. Učeník, ktorý je s Petrom, príde k hrobu ako ďalší (no do neho nevstúpi), vidí na zemi položené plachty. Konečne, ako posledný príde Peter. Ten do hrobu vstúpi a všimne si, že šatka, ktorú mal Ježiš na hlave je pekne zložená na osobitnom mieste. Prvý učeník tiež vstúpi do hrobu, vidí a uverí.

Uverí v čo? Pisateľ evanjelia jasne vyhlasuje, že Písmo, že má vstať zmŕtvych, nechápali. Ján dovolí čitateľovi evanjelia, aby sa on sám stal tým nemenovaným učeníkom, aby aj on uvažoval nad faktami a potom si sám urobil svoje vlastné vysvetlenie. Veríš i ty? A v čo konkrétne veríš? 

Keď každý jeden z nás prichádza dnes, v toto veľkonočné ráno, k prázdnemu hrobu, a vníma fakty, to, čo sa od nás vyžaduje je naše osobné svedectvo.   
Otázky na uvažovanie pre tých, ktorí tieto komentáre používajú 
ako uvažovanie nad nedeľnými čítaniami
· Nezapieraš náhodou Ježiša: nie svojimi perami, ale svojimi skutkami? Spomeň si na miesto vo svojom živote, kde tvoju vieru zatieňujú strach, neschopnosť odpustiť alebo ľahostajnosť. 

· Kto je centrom tvojho života: Kristus alebo ty sám? Dolož svoju odpoveď dôkazmi. Čo by si mal zmeniť, aby svoje srdce nastavil na to, čo je hore?

· V čo veríš v súvislosti s udalosťami Veľkonočnej nedele? Ako o tom, v čo veríš svedčíš? 
Činná odozva

Nájdi život tam, kde je iba smrť. Vráť sa napríklad k zničenému vzťahu, alebo k neuzdraveným spomienkam a popros Boha, aby na tejto pustatine pomohol vyrásť životu.  

